Ka jalo, Dikwalo di re bolelela gore Mokeresete ga a amogele mpho ya go nna a se mo lenyalong ka tsela nngwe ya kgakgamatso. Go na le moo, o nna le mpho eno ka go tswelela a se mo lenyalong e le gore a tsweletse pele dilo tse di direlwang Bogosi a sa kgorelediwe ke sepe. Batho ba le bantsi ba itiretse tshwetso ya go nna ba se mo lenyalong ka ntlha ya lebaka leno, mme go tla bo go le molemo gore ba bangwe ba ba kgothatse. 15 Kwa bokhutlong jwa dingwaga tse di sekete tsa puso ya Bogosi, batho ba ba kutlo ba tla bo ba golotswe mo babeng botlhe ba ba nnileng gone ka ntlha ya go sa utlwe ga ga Adame. Baebele ya re: “Fela jaaka mo go Adame botlhe ba swa, jalo le mo go Keresete botlhe ba tla tshedisiwa. Mme mongwe le mongwe a le mo maemong a gagwe: Keresete mabutswapele, morago ga moo ba e leng ba ga Keresete [babusimmogo le ene] mo nakong ya go nna gone ga gagwe. Morago ga moo, bokhutlo, fa a neela Modimo wa gagwe le Rraagwe bogosi, fa a sena go nyeletsa puso yotlhe le bolaodi jotlhe le maatla. Gonne o tshwanetse go busa e le kgosi go fitlha Modimo a sena go baya baba botlhe kafa tlase ga dinao tsa gagwe. Loso lo tla nyelediwa, e le mmaba wa bofelo.” (1 Bakor. 15:22-26) Ee, kgabagare loso lo re lo ruileng mo go Adame lo tla nyelediwa. “Sebipo” se se bipileng batho botlhe se tla bo se tlositswe ka bosakhutleng.—Isa. 25:7, 8.